b'\n_START_ARTICLE_\nSecta dels assassins\n_START_SECTION_\nHist\xc3\xb2ria dels assassins\n_START_PARAGRAPH_\nTot i que aparentment ja eren coneguts al segle VIII, la fundaci\xc3\xb3 de la secta dels assassins \xc3\xa9s situada comunament l\'any 1090, quan Hasan ibn Sabbah al-Razi estableix el seu baluard a Alamut, a les muntanyes al sud de la mar C\xc3\xa0spia. Emigrant iemenita i xi\xc3\xafta isma\xc3\xaflita, Hasan es marca com a objectiu la destrucci\xc3\xb3 del califat abb\xc3\xa0ssida assassinant als seus membres m\xc3\xa9s destacats. La major part del coneixement occidental sobre els assassins prov\xc3\xa9 de Marco Polo, que suposadament va visitar Alamut l\'any 1273, cosa que es considera generalment un mite, ja que la fortalesa fou destru\xc3\xafda pels mongols el 1256._NEWLINE_Benjamin de Tudela, jueu castell\xc3\xa0 que hi va viatjar un centenar d\'anys abans que Marco Polo, menciona els al ha\xc5\xa1\xc5\xa1\xc4\x81\xc5\xa1\xc4\xabn i el seu l\xc3\xadder com a "l\'home vell" (traducci\xc3\xb3 literal de xeic), tot i que indica que la seva ciutat principal era Kadmus._NEWLINE_El grup va inspirar un terror desproporcionat respecte al seu nombre i territori limitats. Els membres eren organitzats dins unes r\xc3\xadgides classes, depenent del seu grau d\'iniciaci\xc3\xb3 als secrets de la secta. Els seus devots constitu\xc3\xafen una classe que cercava el martiri i seguia les ordres amb devoci\xc3\xb3 inq\xc3\xbcestionable ordres que inclo\xc3\xafen l\'assassinat. Degut a la naturalesa secreta de l\'organitzaci\xc3\xb3, aquesta fou esmentada a nombroses teories conspiratives._NEWLINE_La majoria de les v\xc3\xadctimes dels assassins foren musulmans sunnites, algunes de les quals ocupaven c\xc3\xa0rrecs extremadament alts, com \xc3\xa9s el cas de Nizam-ul-Mulk. \xc3\x89s conegut que Salad\xc3\xad, indignat per la gran quantitat d\'intents d\'assassinat contra ell que quasi aconsegueixen el seu objectiu, va assetjar la seva pla\xc3\xa7a forta a S\xc3\xadria, Masjaf, durant la reconquesta del 1176, per\xc3\xb2 que va aixecar el setge despr\xc3\xa9s de negociar, i des d\'aquell moment intent\xc3\xa0 mantenir bones relacions amb la secta. La versi\xc3\xb3 donada pels assassins fou que el xeic en persona va arribar a colar-se a la tenda de Salad\xc3\xad, deixant un past\xc3\xads enverinat amb una nota dient \xc2\xabEst\xc3\xa0s a les nostres mans\xc2\xbb mentre dormia. Una altra versi\xc3\xb3 parla d\'una carta enviada al seu oncle matern, jurant la mort a la totalitat de la dinastia ai\xc3\xbabida. Sigui com sigui, el fet \xc3\xa9s que Salad\xc3\xad va fer cas de les advert\xc3\xa8ncies i desist\xc3\xad._NEWLINE_Els cristians quedaren generalment fora de les ambicions dels assassins; no fou fins a mitjan segle XII que realment sentiren parlar d\'ells, i aix\xc3\xb2 que Raimon II de Tr\xc3\xadpoli i Conrad I de Montferrat, rei de Jerusalem, en varen ser v\xc3\xadctimes, i Eduard d\'Anglaterra gaireb\xc3\xa9 perd la vida a les seves mans. \xc3\x89s possible que els assassins de Conrad fossin pagats per Ricard Cor de Lle\xc3\xb3._NEWLINE_El poder dels assassins va ser destru\xc3\xaft pel senyor de la guerra mongol H\xc3\xbcleg\xc3\xbc. Durant el setge se\'n va destruir la biblioteca, aix\xc3\xad com la base del seu poder. Com que els seus propis arxius foren destru\xc3\xafts la major part de les fonts sobre ells v\xc3\xa9nen dels cronistes \xc3\xa0rabs de l\'\xc3\xa8poca.\n_START_SECTION_\nParal\xc2\xb7lelismes moderns\n_START_PARAGRAPH_\nAlguns analistes comparen la hist\xc3\xb2rica secta dels assassins amb Al-Qaida, indicant la similitud a les t\xc3\xa0ctiques de terror i assassinat pol\xc3\xadtic, la promesa d\'arribar al parad\xc3\xads, aix\xc3\xad com un culte m\xc3\xadstic al voltant d\'Osama bin Laden. Al-Qaida tamb\xc3\xa9 \xc3\xa9s una societat secreta, amb l\xc3\xadders que s\'amaguen a les muntanyes. El martiri tamb\xc3\xa9 \xc3\xa9s una pe\xc3\xa7a clau de la t\xc3\xa0ctica d\'Al-Qaida.\n_START_SECTION_\nCultura popular\n_START_PARAGRAPH_\nEls assassins s\xc3\xb3n protagonistes de la s\xc3\xa8rie de videojocs Assassins Creed. En ella, el jugador pren el rol d\'un assass\xc3\xad en diferents \xc3\xa8poques hist\xc3\xb2riques (la primera entrega del joc \xc3\xa9s en temps de la tercera creuada, mentre que la segona entrega est\xc3\xa0 ambientada a la It\xc3\xa0lia renaixentista). En ella es narra la guerra entre assassins i templers que, segons sembla, es remunta fins a l\'antiguitat i encara dura en l\'actualitat. Hi podem trobar, en totes dues entregues, successos i personatges hist\xc3\xb2rics: Ricard d\'Anglaterra, Nicolau Maquiavel, Leonardo Da Vinci, el Papa Alexandre VI... molts d\'ells, com Maquiavel i Alexandre VI, resultant ser assassins i templaris respectivament.'